Γρηγόρης Κωνσταντέλλος

Ο **Γρηγόρης Κωνσταντέλος** (Αθήνα, 25 Απριλίου 1967) είναι Έλληνας πολιτικός, δήμαρχος του Δήμου Βάρης-Βούλας-Βουλιαγμένης από τις 25 Μαΐου 2014.

## Βιογραφικό
Γεννήθηκε στη Βούλα τον 25 Απρίλιο του 1967. Γονείς του είναι ο Δημήτρης Κωνσταντέλλος Αντιστράτηγος ε.α και η Αθηνά Κάρλου Κωνσταντέλλου.  Είναι παντρεμένος με την Κωνσταντίνα Γιάτση και έχουν τρία παιδιά, την Αθηνά, την Πέλλη και τον Δημήτρη.

Φοίτησε στο Κολλέγιο Αθηνών και αποφοίτησε από το Λύκειο της Βούλας το 1985. Εκπαιδεύτηκε στην Αεροπορική Ακαδημία “FLIGHT SAFETY” των Η.Π.Α., από όπου έλαβε πτυχίο επαγγελματία χειριστή αεροσκαφών. Είναι πτυχιούχος του Τμήματος Δημόσιας Διοίκησης του Παντείου Πανεπιστημίου και κάτοχος μεταπτυχιακού τίτλου (ΜASTER) στη Διοίκηση Αερομεταφορών από το Πανεπιστήμιο Σίτι του Λονδίνου. 

Επίσης είναι κάτοχος Μεταπτυχιακού τίτλους στις Στρατηγικές Σπουδές Ασφαλείας από το τμήμα Διεθνών Ευρωπαϊκών & Περιφερειακών Σπουδών του Παντείου Πανεπιστημίου σε συνεργασία με την ΣΕΘΑ,  και κάτοχος Μεταπτυχιακού Τίτλου στην Διαχείριση Κινδύνων, Καταστροφών & Κρίσεων του Τμήματος Γεωλογίας & Γεωπεριβάλλοντος του Εθνικού & Καποδιστριακού Πανεπιστημίου Αθηνών (ΕΚΠΑ).

Είναι κάτοχος διδακτορικού στη Διοικητική Επιστήμη της Σχολής Διοίκησης (ISM International School of Management) του Παρισίου. 
μικρογραφία|Αποφοίτηση από την Σχολή Εθνικής Άμυνας

Eλαβε πτυχίο από την Ανώτατη Σχολή Εθνικής Άμυνας της 74ης Εκπαιδευτικής Σειράς (ΣΕΘΑ/2021-2022). Το πτυχίο το παρέλαβε το 2022 από τον τότε Υπουργό Εθνικής Άμυνας Νίκο Παναγιωτόπουλο και τον τότε Αρχηγό ΓΕΕΘΑ Στρατηγό Κωνσταντίνο Φλώρο.

## Επαγγελματική σταδιοδρομία
Από τον Ιανουάριο του 1988 έως τον Δεκέμβριο του 2009 εργάστηκε στην Ολυμπιακή Αεροπορία και στις Ολυμπιακές Αερογραμμές, ως Συγκυβερνήτης  επί εννέα έτη και ως Κυβερνήτης επί δεκατρία έτη. Απεχώρησε μετά το κλείσιμο της εταιρίας το Δεκέμβριο του 2009 ως Κυβερνήτης-Εκπαιδευτής στα Βoeing 737-400. Στη συνέχεια απασχολήθηκε για σχετικά μικρό χρονικό διάστημα στην Υπηρεσία Πολιτικής Αεροπορίας και το 2011 επανήλθε στα πτητικά του καθήκοντα συμμετέχοντας ως κυβερνήτης Boeing 737/300-400 στις επιχειρήσεις του Οργανισμού Ηνωμένων Εθνών (Ο.Η.Ε) και στην μεταφορά των κυανόκρανων προς και από τις εμπόλεμες ζώνες του κόσμου. Στη συνέχεια εργάστηκε ως Κυβερνήτης Boeing 737/800-900 στις Τουρκικές Αερογραμμές έως τον Δεκέμβριο του 2013.

Από το 2013 έως το 2020 ήταν κυβερνήτης σε FALCON 900/ DX EASy 2 και FALCON 7X πτήσεων μεταφοράς υψηλών προσώπων. 

Σήμερα είναι κυβερνήτης, εκπαιδευτής και ελεγκτής ιπταμένων στα αεροσκάφη Boeing 737-300 ER και Boeing 737-200/900. 

Διετέλεσε μέλος, ταμίας, γεν. γραμματέας και πρόεδρος της Ένωσης Χειριστών Πολιτικής Αεροπορίας (Ε.Χ.Π.Α.) επί δεκαπέντε έτη, συμμετέχοντας επίσης επί έξι έτη και στη διαχειριστική Επιτροπή του Επικουρικού συνταξιοδοτικού Ταμείου των πιλότων της Ο.Α. όπως επίσης και μέλος της Ευρωπαϊκής Ένωσης Πιλότων Αερομεταφορών για τρία έτη (2004-2007).

Κατέχει πτυχίο ελεγκτή εναέριας κυκλοφορίας από τη Σχολή Αεροπορίας Στρατού (1986) και βεβαίωση σπουδών (Certificate) στην Διερεύνηση Αεροπορικών Ατυχημάτων από το Πανεπιστήμιο Cranfield του Ηνωμένου Βασιλείου (1999). 

## Πολιτική σταδιοδρομία
Ασχολήθηκε ενεργά με την Τοπική Αυτοδιοίκηση και διετέλεσε δημοτικός σύμβουλος Βούλας 1990-94 και 2002-06, καθώς και αντιπρόεδρος του ΔΣ. 1990-1994. Εξελέγη για τρίτη φορά στις εκλογές του 2006 και διετέλεσε Αντιδήμαρχος Διοίκησης και Οικονομικών και Αναπληρωτής Δημάρχου από τον Ιανουάριο του 2007 ως τον Φεβρουάριο του 2010.

Στις δημοτικές εκλογές του Νοεμβρίου του 2010 διεκδίκησε τη θέση του Δημάρχου του νέου τότε Καλλικρατικού Δήμου Βάρης Βούλας Βουλιαγμένης και έλαβε το 44,28% της προτίμησης του τοπικού εκλογικού σώματος στο δεύτερο γύρο των εκλογών, αναλαμβάνοντας και ασκώντας μέχρι και στις 31/8/2014 τα καθήκοντα του Επικεφαλής της Μείζονος Μειοψηφίας του Δήμου (Αξιωματική Αντιπολίτευση). Στις Δημοτικές Εκλογές της 25ης Μαΐου 2014, ως επικεφαλής του συνδυασμού "Βάρη Βούλα Βουλιαγμένη - Πόλη για να Ζεις", πήρε την πρώτη θέση και από την 1η Σεπτεμβρίου 2014 είναι Δήμαρχος του Δήμου Βάρης Βούλας Βουλιαγμένης. Το 2019 εξελέγη για δεύτερη φορά στον δημαρχιακό θώκο από τον πρώτο γύρο με 72.04% και στις δημοτικές εκλογές του 2023, επανεξελέγη για τρίτη φορά πάλι από τον πρώτο γύρο, με το συντριπτικό ποσοστό 71,57%.

Τις δημοτικές περιόδους 2014-2019 και 2019-2023 εξελέγη μέλος του Διοικητικού Συμβουλίου της Περιφερειακής Ένωσης Δήμων Αττικής (ΠΕΔΑ) και την περίοδο 2019-2023 εξελέγη στην θέση του Προέδρου της Επιτροπής Περιβάλλοντος, Ενέργειας και Διαχείρισης Απορριμμάτων της ΠΕΔΑ.
μικρογραφία|Εκλογή νέου προεδρείου ΚΕΔΕ (2024-2029)
Την περίοδο 2014-2019 εξελέγη μέλος του Διοικητικού Συμβουλίου της Κεντρικής Ένωσης Δήμων Ελλάδος (ΚΕΔΕ) και εξελέγη πρόεδρος της επιτροπής Θεσμών & Διαφάνειας του ίδιου οργάνου.  Στις εκλογές για την ανάδειξη του Διοικητικού Συμβουλίου της ΚΕΔΕ τον Μαρτίου του 2024 εξελέγη δεύτερος σε ψήφους στο νέο Δ.Σ. της ΚΕΔΕ και στην συνέχεια εξελέγη Α΄ Αντιπρόεδρος του Διοικητικού Συμβουλίου, θέση που κατέχει, έως και σήμερα εκπροσωπώντας το κορυφαίο όργανο της Αυτοδιοίκησης σε σειρά Εθνικών Συμβουλίων και Επιτροπών.    

Είναι εκλεγμένος ως αντιπρόεδρος από το 2020 στην Πολιτική Συμβουλευτικής Επιτροπή (Political Advisor Committee – PAC) του CIVITAS η οποία συμβουλεύει και μεταφέρει τις θέσεις των Ευρωπαϊκών πόλεων στην Ευρωπαϊκή Επιτροπή Μεταφορών σε θέματα έξυπνης και βιώσιμης κινητικότητας και μικροκινητικότητας των πόλεων. 

## Παραπομπές


Κωνσταντελος
Κατηγορία:Δήμος Βάρης - Βούλας - Βουλιαγμένης